SIS บวกต่อ 3% มั่นใจยอดขายไอทีพุ่ง อานิสงส์ WFH โบรกฯชี้ไตรมาส 2 โต
SIS พุ่ง 3% เชื่อยอดขายไอทีพุ่ง รับผลบวกผู้บริโภคต้องการใช้งานมากขึ้นหลัง "WORK FROM HOME" จากสถานการณ์โควิด-19 ระบาด ฟากบล.ฟิลลิป ชี้ Q2 เติบโตต่อเนื่อง มั่นใจทั้งปีกำไร 729 ล้านบาท
25 มิ.ย. 2564

ผู้สื่อข่าวรายงานว่าวันนี้ (25 มิ.ย.64) ราคาหุ้นบริษัท เอสไอเอสดิสทริบิวชั่น (ประเทศไทย) จำกัด (มหาชน)หรือ SIS ณ เวลา 11.16 น. อยู่ที่ระดับ 38.25บาท บวกไป 1.00 บาท หรือ 2.68% โดยทำจุดสูงสุดที่ 41 บาท และทำจุดต่ำสุดที่ 37.25บาท ด้วยมูลค่าการซื้อขาย 532.23 ล้านบาท
ด้วยราคาหุ้น SIS ที่ปรับเพิ่มตัวขึ้นอย่างต่อเนื่อง เหตุรับอานิสงส์จากการแพร่ระบาดของโควิด-19 ด้วยการพลิกวิกฤติเป็นโอกาส หลังจากพฤติกรรมของผู้บริโภคเปลี่ยนแปลงการใช้ชีวิต อาทิ เกี่ยวกับการเรียน การทำงานออนไลน์ รวมถึงความจำเป็นการในการใช้โทรศัพท์มือถือเพื่อเข้าถึงมาตรการช่วยเหลือจากรัฐบาล อีกทั้งยังได้รับปัจจัยต่อเนื่องจากเทคโนโลยีใหม่ๆที่ยังเป็นตัวกระตุ้นการต้องการสินค้าไอทีที่เพิ่มมากขึ้นของผู้บริโภค ผลดังกล่าวจึงเชื่อว่าจะส่งผลให้ SIS ยอดขายสินค้าเพิ่มขึ้น
ขณะเดียวกันทาง บริษัทหลักทรัพย์ฟิลลิป (ประเทศไทย) จำกัด (มหาชน) มองผลงานดำเนินการในช่วงไตรมาส 2/2564 ว่ามีแนวโน้มโตต่อจากงวดเดียวกันของปีก่อน  รวมถึงประมาณการกำไรสุทธิปี 2564 ไว้ที่ 729 ล้านบาท เติบโต 21.9% จากงวดเดียวกันของปีก่อน และคาดโตต่ออีก 16.7% จากงวดเดียวกันของปีที่แล้ว ซึ่งในปี 2565 แตะ 851 ล้านบาท